Folketing
2007-04-10

Beskæftigelsesministeren (Claus Hjort Frederiksen): Nu vil jeg gerne sige, at vi jo taler politik her i Folketingssalen, og jeg skal ikke stå og være opponent til videnskabelige redegørelser lavet af kloge mennesker. For regeringen er det helt afgørende, at når man kommer her til landet, skal de sociale ydelser, man kan få, være af en sådan karakter, at det kan betale sig at gå i arbejde. Det er ligesom ledestjernen. Så er vi jo godt klar over, at der er andre barrierer, der skal overvindes, for at mennesker kan komme i arbejde. Men en af de første – og den største barriere – er vel, hvis det ikke kan betale sig at arbejde. Professor Rosholms succeskriterium adskiller sig en lille smule fra mit, fordi mit succeskriterium er, at folk kommer ud af afhængighed af offentlige ydelser. Der fastholder Rosholm, at han kun betragter det som en succes, hvis folk kommer i arbejde. Jeg synes, det f.eks. er lige så godt, hvis de kommer i uddannelse.